Magister Jobertus de Ponte Senonensis curie officialis omnibus presentes litteras inspecturis in Domino salutem. Notum facimus universis quod Garinus clericus vendidit fratribus de Valle lucenti quatuor sextarios bladi et unam minam percipiendos annuatim apud Torigniacum in territorio de Communes pro septem libris Pruvinensibus et dimidium. Hanc vendicionem laudaverunt Elysabeth mater ejus et Radulphus et Johannes et Renaldus fratres ejusdem clerici, Elysabeth et Hudeardis sorores ipsius, fide prestita omnes promittentes quod super venditione dicta adversus omnes legitimam portabunt garandiam. Actum anno Gracie M° CC° V, mense marcio.